Jan E. Jørgensen (V), 2025-10-22:
Tak for det.
Der er ikke tvivl om, at minksagen i sin helhed og herunder den forcerede beslutningsproces og den udmelding, der kom om, at mink skulle aflives osv., på rigtig mange måder er stærkt kritisabel.
Derfor er det også helt på sin plads, at forløbet har været genstand for en række undersøgelser.
Først og fremmest var der jo granskningskommissionen til undersøgelse af sagen om aflivning af mink, i folkemunde bare kaldet Minkkommissionen, som jo i sin beretning konkluderede, og jeg citerer: Statsminister Mette Frederiksens ovennævnte udmelding på pressemødet om aflivning af alle mink var groft vildledende, idet der ikke var hjemmel til aflivning af alle mink, ligesom der ikke var hjemmel til tempobonus.
Jeg kommer ikke til at bevæge mig ud i alle dele af minksagen, for så kan jeg nok ikke holde mig inden for den tidsramme, som formanden har tildelt mig, og så har statsministeren og justitsministeren jo i øvrigt allerede redegjort for en stor del af forløbet.
Den forespørgselsdebat, vi har her i dag, handler konkret om de slettede sms'er.
At Minkkommissionen ikke kunne få udleveret alt det materiale, som blev efterspurgt, da sms'er fra en håndfuld nøgleaktørers telefoner automatisk var sat op sådan, at de blev slettet,
er dybt frustrerende.
Derfor er det da også helt selvfølgeligt, at man skulle gøre, hvad man kunne, for at forsøge at genskabe de her sms'er.
Det lykkedes som bekendt ikke.
Det er vi ærgerlige over i Venstre.
Jeg er ærgerlig over det.
Jeg er da ved at dø af nysgerrighed efter at se, hvad der har stået i de her sms'er, men de er væk, og det er der ikke så frygtelig meget gøre ved.
De er væk.
Der har så, siden det kom frem i offentligheden, at sms'erne var slettet, været en del debat om, hvordan og på hvilken måde man kunne forsøge at genskabe dem.
Også for 2 år siden var der en debat om, hvorvidt Forsvarets Efterretningstjeneste ville kunne genskabe sms'erne gennem tjenestens overvågning af det statslige wi-fi-netværk, og igen var svaret det samme: Sms'erne kan ikke genskabes.
Så kan jeg da godt forstå, hvis man spærrede øjnene op, når man læste Berlingske eller B.T. for en 14 dages tid siden.
Det fremgår af artiklerne på baggrund af et notat fra FE, at i en dialog mellem Rigspolitiet og FE pegede FE på andre metoder til at forsøge at genskabe sms'erne, herunder på, at politiet ikke havde interviewet de it-ansvarlige i Statsministeriet og Justitsministeriet om mulighederne for at genskabe sms'erne, sikret sig, at de udleverede telefoner nu også var dem, der var blevet brugt under selve minksagen, samt undersøgt såvel de computere som de telefoner, der kunne have været koblet til i den relevante periode.
Men som regeringen også her i salen har redegjort for, blev de it-ansvarlige i ministerierne inddraget, og det blev vurderet, at telefonerne ikke havde været tilsluttet computere, hvilket kunne have betydet, at sms'erne kunne findes på dem, ligesom det er blevet oplyst, at Justitsministeriet efter telefonsamtalen, som notatet beskriver, oplyste, at man havde foretaget en gennemgang af mulige enheder og havde fremsendt det relevante til Rigspolitiet.
På den baggrund har jeg altså meget svært ved at konkludere anderledes, end at de metoder, der peges på i de seneste mediehistorier, er blevet afsøgt.
Så igen ender vi med det samme svar, som vi har fået hele tiden: Sms'erne kan ikke genskabes.
Er det ærgerligt?
Ja, det er det, men det ændrer altså ikke på virkeligheden.
Under alle omstændigheder understreger den her sag jo, at der er brug for meget klare regler om, hvordan man skal opbevare sms-beskeder, og derfor er jeg da også positiv over for, at der på bagkant af hele minksagen er udarbejdet retningslinjer for statslige myndigheders opbevaring af sms-beskeder.
Det gælder på tværs af staten, og ifølge nye retningslinjer skal eksempelvis ministres, særlige rådgiveres og departementschefers sms'er opbevares i ikke mindre end 25 år, og det gælder vel at mærke for sms'er, der ikke allerede er omfattet af journaliseringspligt.
Det er godt, for så kommer vi ikke til igen at stå i en lignende situation.
At det så i en ideel verden havde været sådan, at de her retningslinjer hele tiden havde været der, er en anden sag, og derfor er det da også ekstra frustrerende, at det ikke har været muligt at genskabe sms'erne, men det kan ikke lade sig gøre.
Tak for ordet.